*Súťaž o najlepšie iniciatívy zdola*



**Na čo je možné použiť grant?**

Metodická príručka k vypracovaniu projektu

****

**Vypracovala: Mgr. Pintérová Eva, DO Fénix 2017**

# Čo potrebujeme vedieť...

Prvé skupiny rumunského pastierskeho obyvateľstva sa objavili vo východoslovenských stoliciach v 14. storočí. V priebehu nasledujúcich storočí, pri ich postupe na západ, do Gemera, horného Pohronia, Liptova, Oravy a Trenčianskej župy sa jej nositeľom stáva už domáce slovenské, ale aj poľské a rusínske obyvateľstvo zo susedných oblastí. Valaské obce sa zakladali na tzv. valaskom práve, ktoré bolo upraveným nemeckým právom, prispôsobeným potrebám nových osadníkov. Valaskí poddaní za slobodné používanie pôdy odovzdávali panstvu po uplynutí stanovenej lehoty, spojenej so zakladaním obcí, dvadsiatok z oviec a poplatky od dobytka, odvádzali syr, bryndzu, lesnú zverinu, výrobky z kože a domáce súkno. Vykonávali tiež strážne služby a postupne aj drevorubačské práce v horách. Na čele valaských obcí stáli dediční richtári, šoltýsi (škultéti) alebo vajdovia, ktorí mali nad poddanými aj nižšiu súdnu právomoc. V 17. storočí valaskí poddaní splynuli s ostatným dedinským obyvateľstvom.

**Aby pastierstvo a salašníctvo u nás nezaniklo...**

Pokúsme sa spraviť aj my niečo pre záchranu pastierstva a salašníctva v našom regióne. Ukážme mladým ľuďom čaro tohto remesla. Sprostredkujme im informácie, ku ktorým sa bez nás nedostanú. Zozbierajme informácie, vytvorme publikácie, ukážme si, čím všetkým prechádzali bačovia a valasi, aké remeslá im učarovali a čo všetko súviselo s prežitím na salaši.

Stačí prísť s nápadom a my ho podporíme. Vyberieme 10 najzaujímavejších projektov a každý podporíme sumou 2000,-€.

**Najskôr si však musíme ujasniť tieto otázky:**

1. Chceme sa dozvedieť niečo o ceste valašskej kultúry?
2. Máme zaujímavý nápad, ktorý nám rozšíri obzor a pomôže aj ostatným?
3. Dokážeme nájsť dobrovoľníkov, ktorí nám pomôžu nápad zrealizovať, uskutočniť?
4. Postačí nám na uskutočnenie nápadu 2000€?

**Začíname...**

Najprv musíme vyplniť formulár projektového zámeru, ktorý sa skladá z niekoľkých častí. Každá je veľmi dôležitá, preto sa najskôr zamyslíme, čo tam napíšeme. Na základe toho,

čo do formulára napíšeme, nám projektový zámer schvália alebo neschvália. A keďže náš nápad chceme zrealizovať, pri vypĺňaní formulára nám pomôže nasledovná tabuľka.

|  |  |
| --- | --- |
| Názov malého projektu | *Svoj projekt musím stručne a výstižne pomenovať. Názov by mal poukázať na myšlienku projektu a vzbudiť u iných záujem môj projekt vidieť, zažiť alebo sa do neho priamo zapojiť.)* |
| Miesto realizácie | *Projekt musím niekde uskutočniť. Záleží len na mne, kde to bude. Dôležité však je, že musím napísať nielen mesto alebo obec, ale aj miesto, kde to bude. Napríklad areál parku v Uliči.* |
| Zodpovedná osoba | *Napriek tomu, že projekt robíme ako skupina, niekto musí byť za neho zodpovedný.* |
| Cieľová skupina | *Každá myšlienka a každá aktivita na jej uskutočnenie niekomu pomôže. Môj projekt tiež pomôže nejakej cieľovej skupine. Musím však vedieť ostatných presvedčiť, že presne táto cieľová skupina moju/našu pomoc potrebuje.* |
| Termín projektu | *Projekt je celok, ktorý má svoj začiatok a koniec. Začínam myšlienkou a návrhom projektového zámeru. Potom pokračujem uskutočnením projektového zámeru a nakoniec musím všetky svoje kroky a aktivity vyhodnotiť. Preto sa potrebujem zamyslieť, koľko času budem potrebovať na prípravu aktivít, koľko na realizáciu a koľko na ich hodnotenie. Príprava aktivít mi zaberie najviac času. Ich realizácia menej, no najviac sa počas realizácie „narobím“. Hodnotenie zahŕňa aj obdobie, kedy sa s kamarátmi rozprávam o tom, ako aktivity dopadli, komu sa čo páčilo, aké boli reakcie okolia.* |
| Aký problém projekt rieši | *Ak nie je problém alebo potreba, projekt nemá opodstatnenie. V tejto časti teda popisujem problém alebo potrebu, ktorý vidím vo svojom okolí v súvislosti s danou témou . Uvedomujem si, že nie každý moje okolie pozná, preto musím túto časť napísať výstižne a jasne (Odpovedz si na všetky nasledujúce otázky: Prečo TO chcem urobiť? Prečo do toho idem? Aká bola situácia predtým?)* |
| Očakávaný výsledok | *Pri riešení problému alebo potreby potrebujem vedieť, čo očakávam na konci. Nutne si teda musím odpovedať na otázku: čo môžem svojou aktivitou alebo aktivitami dosiahnuť? Aká zmena vplyvom mňa a mojich kamarátov nastane?* |
| Aktivity na dosiahnutie zmeny | *Poznám problém alebo potrebu, ktorú chcem riešiť a dokonca mám aj nápad ako to urobiť. Lusknutím prstov, ani zázrakom to nepôjde. V tejto časti teda premýšľam, aké kroky a aké aktivity musím urobiť, aby bola moja myšlienka uskutočnená.* |
| Rozpočet: | *Základné otázky sú: Čo všetko potrebujem na uskutočnenie mojej myšlienky a koľko ma to bude stáť? Aký materiál musím zaobstarať? Po odpovedaní si na tieto otázky už rozpočet ľahko zostavím. A dokonca budem vedieť urobiť aj krátky komentár ku každej položke* |
| Vyhodnotenie | *Projekt hodnotím priebežne, no najmä na konci – po uskutočnení aktivít. Na hodnotenie si môžem pripraviť jednoduché dotazníky s otázkami pre cieľovú skupinu, ktorej mal projekt pomôcť alebo iný spôsob získania ich názorov. Hodnotiť však musíme aj v rámci tímu- teda ja a moji kamaráti, ktorí mi pomáhali. Viem, že sa musíme zamerať na to, čo sa podarilo a aj na to, čo sa nepodarilo a čo by sme v projekte zmenili. Nezabudnem pripojiť kvalitnú fotodokumentáciu, poprípade krátke video z realizácie projektu.* |

**Projektový zámer bol schválený...**

pretože:

* jeho názov je zaujímavý, výstižný a nesie v sebe odkaz súvisiaci s témou ***Trasa valašskej kultúry***
* jasne popisuje skupinu ľudí, ktorým je určený
* opisuje, čo je potrebné riešiť a v akom stave je problém alebo potreba v súčasnosti
* je zrejmé, že zodpovedná osoba s dobrovoľníkmi vie, akú zmenu chce dosiahnuť
* jeho aktivity sú reálne a zaujímavé, uskutočniteľné
* rozpočet je roztriedený v položkách, s jasným popisom a komentárom
* v projekte je naplánované hodnotenie zo strany cieľovej skupiny aj zo strany tímu, ktorý projekt uskutočnil

**.... a môžeme teda podpísať zmluvu**

**Podpísanie zmluvy**

Použitie peňazí z grantu je dohodnuté v zmluve. Tá hovorí o tom, na čo môžeme peniaze využiť, od kedy do kedy a „čo za to“. „Čo za to“ je realizácia projektu a vyúčtovanie podľa stanovených pravidiel. Je dôležité si skontrolovať, či sú údaje uvedené v zmluve správne.

**UPOZORNENIE: Svojim podpisom na zmluve sa zaručujete, že využijete finančné prostriedky iba na účel projektu a iba na také položky a do takej výšky, ktorú vám stanovuje rozpočet!**

**:: ako budú realizované platby**

Vzhľadom na to, že ide o veľký projekt a vaša časť spadá pod jeho financovanie, peniaze nedostanete v hotovosti ani na účet. Faktúry budú vystavené na objednávateľa, teda: Detská organizácia FÉNIX o.z., Územná organizácia Snina, Gagarinova 1559/4, 069 01 Snina, IČO 17310920 012.

**:: plán aktivít**

Pripravíme si akčný plán realizácie projektu a budeme postupovať podľa neho. Je dobré si urobiť tabuľku, kedy, ktorá aktivita má začať a čo k nej potrebujem. Napríklad:

|  |  |  |
| --- | --- | --- |
| **Aktivita** | **Začiatok a koniec** | **Čo potrebujeme** |
| **Tkanie** | 1. 12.2017 - | - zabezpečiť materiál a krosná  - zabezpečiť miesto  - zabezpečiť lektora tkania, dohoda  - spropagovať podujatie atď. |

Ak sa nám nepodarí všetko zabezpečiť tak, ako sme si naplánovali, hľadáme iné možnosti. Skúsime zmeniť termín alebo miesto realizácie projektu, prípadne osloviť ďalších ľudí na pomoc. Platí, že projekt je živý organizmus, ktorý sa vyvíja a nenastane koniec sveta, ak veci nejdú podľa nášho plánu.

**:: Koľko finančných prostriedkov máme vlastne na projekt ?**

Maximálna výška dotácie na projekt je **2000 €**, ak potrebujeme viac prostriedkov, musíme si ich zabezpečiť z iných zdrojov

**:: Aký je postup?**

Po podpísaní zmluvy môžeme začať realizovať projekt.  **Všetky faktúry budú vždy** vystavené na: Detská organizácia FÉNIX o.z., Územná organizácia Snina, Gagarinova 1559/4, 069 01 Snina, IČO 17310920 012, DIČ 2021742965, **odovzdané na** DO FÉNIX Snina ( Mgr.Jozef Talarovič - 0917 425648) najneskôr do 3 dní po ich vystavení . Faktúry /do 2000 €/ budú uhradené z účtu určeného na projekt.

V prípade nákupu v hotovosti odovzdáte bločky z registračnej pokladne s popisom, na čo bol tovar zakúpený.

**:: Čo môžeme za peniaze na projekt kúpiť a čo nie?**

ÁNO:

* čokoľvek, čo ponúkajú obchody; oficiálne sa tento tovar označuje ako **spotrebný**, t.j. využijem ho priamo na jednotlivých aktivitách projektu
* lístky za cestu (autobus, vlak, MHD a pod.)
* služby na faktúru (rôzne druhy prenájmov, odborné služby a pod.)
* strava, ubytovanie, občerstvenie

NIE:

* investície
* odmeny
* bankové poplatky
* alkohol a cigarety

**:: Ako nakupovať?**

Pozor! Jedná sa o peniažky z Európskych fondov, preto je potrebné vybrať si aspoň z troch ponúk. Ide o podlimitné zákazky a takto dodržíme ***Zákon o verejnom obstarávaní***. O výbere „najvhodnejšieho“ dodávateľa spravíme zápis.

# :: Čo ak miniem viac?

Maximálny limit dotácie na jeden projekt je 2000 € a túto sumu nemôžeme prekročiť. V prípade použitia schválených ďalších vlastných zdrojov v rozpočte sa treba poradiť, ako správne realizovať fakturáciu. Financie z dotácie /do tých 2000 €/ musia byť na samostatnej faktúre a vlastné zdroje na ďalšej samostatnej faktúre, resp. podložené bločkami.

Evidencia použitia peňazí:

* Spravíme si predpokladaný plán výdavkov; podľa toho, ako aktivity za sebou nasledujú sa zamyslíme, kedy budeme aké výdavky očakávať.
* Všetky doklady si budeme odkladať na jedno miesto.
* Doklady si budeme lepiť na osobitné papiere tak, aby sa neprekrývali a dali sa ľahko odfotiť a odovzdať na vyúčtovanie.
* Na jeden papier budem lepiť len doklady podobného účelu: nákup kancelárskych potrieb, na cestovné, prenájom a pod.
* Pri každej platbe nezabudnem vypísať *Vyhlásenie prijímateľa o splnení podmienok pre nákup bez prieskumu trhu*

**:: Čo všetko budeme musieť doložiť?**

Pri každom nákupe tovaru alebo dodaní služby potrebujeme bločky alebo faktúry. Ak budeme mať doklady za cestu vlakom, autobusom, nalepíme ich na tlačivo *Cestovný príkaz*. Na konci si zrátame sumy na všetkých dokladoch a táto sa nám musí rovnať výške rozpočtu, ktorý nám bol schválený.

Pre každý druh platby doložíme aj *Vyhlásenie prijímateľa o splnení podmienok pre nákup bez prieskumu trhu*

Taktiež priložíme kópiu faktúry, bločkov , ak sme niečo hradili z vlastných zdrojov a bolo to schválené v rámci rozpočtu.

**Ako zviditeľniť svoj projekt?**

Nezabudnite svoj projekt propagovať. Poslúžia vám na to webové stránky projektu, webové stránky DO FÉNIX, mesta, obce. Nezabudnite sa pochváliť príspevkom do novín, či regionálneho vysielania. **Pozor!** **Je potrebné dodržať formu propagácie** podľa Príručky pre prijímateľa programu cezhraničnej spolupráce Interreg V-A PL-SK 2014-2020. Pre istotu sa poraďte s vyhlasovateľom tejto výzvy.

Použite letáčiky, plagátiky, výstupom z projektu môže byť publikácia, ktorú potom poskytnete všetkým zainteresovaným. Krátke video na You Tube či na sociálnych sieťach tiež splní svoj účel. Možno by stálo za úvahu na sociálnej sieti vytvoriť skupinu a tak propagovať váš projekt.

**Ku koncu projektu...**

**:: Ako zistíme, či sa nám projekt podaril?**

Správne otázky nikdy nie sú na škodu:

* Čo sa nám podarilo uskutočniť? (Pochválime sa.)
* Priniesol projekt nejakú zmenu? Ako by sme ju mohli pomenovať?
* Čo by sme druhý raz urobili inak?
* Je niečo, čo sa nám nepodarilo? Ak áno, prečo?

Tieto svoje postrehy napíšte do záverečného vyhodnotenia.